РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број: 06-2/182-15

27. мај 2015. године

Б е о г р а д

ЗАПИСНИК

30. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ,

ИНФРАСТРУКТУРУ И ТЕЛЕКОМУНИКАЦИЈЕ,

ОДРЖАНЕ 27. МАЈА 2015. ГОДИНЕ

Седница је почела у 11.00 часова.

Седницом је председавао Милутин Мркоњић, председник Одбора.

Седници су присуствовали чланови Одбора: Константин Арсеновић, Зоран Бојанић, Бранка Бошњак, Драган Јовановић, Милан Ковачевић, Зоран Милекић, Мујо Муковић, др Владимир Орлић, Катарина Ракић, Сузана Спасојевић и Вучета Тошковић.

Седници је присуствовала заменик члана одбора Оливера Пешић (заменик Јовице Јевтића).

Седници нису присуствовали чланови Одбора: Јован Марковић, Саша Мирковић, Горан Ћирић и Слободан Хомен, нити њихови заменици.

Седници су присуствовали из Министарства грађевинарства, саобраћаја и инфраструктуре: Александра Дамјановић, државни секретар, Милана Ракић, државни секретар, Александар Симић, помоћник министра, Мирољуб Јевтић и Даринка Ђуран, саветници.

Одбор је једногласно, у складу са предлогом председника Одбора, усвојио следећи:

Д н е в н и р е д

1. Разматрање Извештаја о раду Министарства грађевинарства, саобраћаја и инфраструктуре за период фебруар - април 2015. године (број 02-1235/15 од 05.5.2015. године);
2. Разматрање представки на предлог радне групе Одбора;
3. Разно.

Пре преласка на разматрање утврђеног дневног реда усвојен је записник 28. седнице Одбора одржане 21. априла 2015. године и записник 29. седнице Одбора одржане 23. априла 2015. године.

Прва тачка дневног реда - **Разматрање Извештаја о раду Министарства грађевинарства, саобраћаја и инфраструктуре за период фебруар-април 2015. године**

У уводном излагању државни секретар, Александра Дамјановић, је нагласила да је Извештај о раду Министарства обележен великом и обимном законодавном активношћу, али и да је Министарство, у оквиру надлежности, вршило и друге редовне послове. Када су у питању катастарски предмети на све поднете жалбе су урађена решења. Подзаконска акта у вези Закона о планирању и изградњи, осим три Правилника, су донета. У току су јавне расправе о Закону о конверзији земљишта (рок за његово доношење истиче 17. јуна ове године) и о Закону о пријављивању и евидентирању закупаца на неодређено време у становима у својини грађана. Такође, у току је и јавна расправа о Закону о изменама и допунама Закона о државном премеру и катастру (Министарство неће бити предлагач). На крају уводног излагања, државни секретар је нагласила да су све друге активности Министарства детаљно наведене и објашњене у Извештају.

 У наставку седнице народни посланици су постављали питања представницима Министарства. Прво питање се односило на рокове за изградњу деоница државних путева, односно зашто се касни са изградњом, и зашто је ауто-пут који би требао да иде од Албаније преко Приштине до Ниша постао приоритет број један. На ово питање су одговорили председник Одбора и државни секретар Александра Дамјановић истичући да је регионална сарадња од великог значаја и да припрема у таквим пројектима траје колико и сама градња, а да све деонице постају приоритет оног тренутка кад се за њих обезбеде средства. Све остало је само припрема пројекта. У случају Коридора 10 и Коридора 11, било је много проблема са извођачима, а још чешће са подизвођачима, па се дргачијом организацијом у самом Министарству ради на томе да се испоштују рокови. У Извештају су наведени детаљани подаци по деоницама, а у односу на предметни Извештај постоји и одређени напредак.

 У наставку седнице представницима Министарства су постављена питања везана за деонице које ће се финансирати из кредита Европске банке за обнову и развој и Светске банке, а уз учешће ЈП ,,Путеви Србије“. Наглашено је да тих информација нема у Извештају и затражено објашњење везано за надзор, односно да ли је тачно да ЈП ,,Путеви Србије“ не врше надзор над радовима и да постоје проблеми са саобраћајном сигнализацијом.

 Одговарајући на наведена питања наглашено је да цео посао води ЈП ,,Путеви Србије“ и да посредством Министарства од њих треба и затражити одговор. Такође, истакнуто је да су код Коридора 10, уговорне стране ,,Коридори Србије“д.о.о. и извођачи радова, а не Министарство. Министарство је у могућности само, а то редовно и чини, да интезивно сазива састанке са извођачима радова где се отворено разговара о свим текућим и спорним питањима. Што се тиче Коридора 11, једна уговорна страна је Министарство, а на пролонгирање рокова су утицале разне непредвиђене околности као што су појава воде код Обреновца и проблем Базилике који је решен после 5 година. Државни секретар, Милана Ракић је истакла да ће предложити колегама да, управо због постављених питања, у следећем Извештају буду наведене чињенице везане за кашњења на свим деоницама, што у овом извештају није наглашено. Такође, изнет је и предлог да се у следећем извештају напише више о ЈП ,,Путеви Србије“ и о активностима које ово предузеће има.

 Наредна питања народних посланика су се односила на примену Закона о планирању и изградњи, односно изнето је запажање да у пракси постоји колизија између Закона и појединих подзаконских аката, што отежава примену Закона. Посебно је наглашен проблем у вези са чланом 145. Закона, по коме „локацијски услови“ нису потребни, док их подзаконски акти захтевају. Такође, изнета је примедба везана за чињеницу да Јавна предузећа која воде евиденцију клијената траже ЈМБГ клијената, а по закону на то немају право. Постављено је и питање везано за функционисање Сектора за просторно планирање после укидања Агенције.

 Одговарајући на ова питања, Александра Дамјановић је истакла да је члан 145. Закона био проблем у локалним самоуправама, јер је дошло до колизије између онога што не пише у Закону, а пише у подзаконском акту. Разлог је што су подзаконска акта донета у врло кратком року, а решење овог проблема наћи ће се у Правилнику о обједињеној процедури управо из разлога да би све општине и градови на територији Републике Србије јединствено примењивале одредбе и Закона и подзаконских аката. Што се тиче проблема у вези ЈМБГ, с обзиром на Закон о заштити података о личности, указано је да ће Министарство дописом скренути пажњу ЕПС-у да ради противзаконито. Начин за решавање овог проблема је измена њихових унутрашњих аката и одлука. Када је реч о Агенцији за просторно планирање, наглашено је да је у оквиру Министарства настављено са активностима у вези са просторним планирањем и да то одлично функционише. Тренутно су у току послови, који се односе на доношење просторних планова, а број донетих просторних планова за подручја посебне намене је и повећан откако је Агенција укинута.

 У наставку седнице постављено је питање у вези са резултатима примене Закона о планирању и изградњи, односно да ли постоје подаци о примени система обједињене процедуре као и о резултатима примене. На ово питање, државни секретар Александра Дамјановић, је истакла да ће у следећем извештају бити наведени сви подаци. У периоду од марта до 1. маја издато је 660 локацијских услова и 556 грађевинских дозвола. Представници Министарства су обишли готово све јединице локалне самоуправе Републике Србије, првенствено због отклањања блокада у раду, а и због контроле. Подаци са терена су шаролики, у првом месецу примене обједињене процедуре било је доста проблема. Међутим, последњи извештаји говоре да има све више поднетих захтева. У првом периоду примене, од марта до маја, углавном су се издавали локацијски услови по новом закону а највећи број од ових 556 грађевинских дозвола су у ствари поступци, који су већ започети и у складу са тим се и окончавају. Очекивања иду у правцу да ће тек од јуна кренути циклус повећаног броја издатих грађевинских дозвола. Период од децембра 2014. године до јануара 2015. године је прелазни период до коначног издавања грађевинске дозволе у електронском облику. Тренутно се врши оцена пристиглих понуда за избор софтверског пакета, који ће бити успостављен и почети са радом од 1. јануара 2016. године. Софтер ће бити успостављен на централном нивоу и бесплатно подељен свим општинама, пилот пројеката неће бити, једини услов за примену овог софтверског пакета је да општина има приступ интернету и довољно јак компјутер да подржи отварање одређених докумената. Радионице за примену овог закона су одржане по свим управним окрузима и највећи број запослених је прошао едукацију у складу са Законом. У циљу поштовања свих законских рокова обављени су разговори са имаоцима јавних овлашћења, сачињени протоколи о сарадњи и успостављен основ за даљу несметану електронску размену података и достављање документације. Највећи број општина је усвојио обједињену процедуру и поштује све елементарне прописане законске обавезе. У завршној фази је израда водича за надлежне органе о примени закона и подзаконских аката и водича за инвеститоре. Постоји и call centar, који ради 8 сати дневно, тако да сви заинтересовани могу да поставе питања у вези примене Закона путем е-mail адресе или телефоном.

 На крају овог дела расправе народни посланици су упутили предлог да се на седнице Одбора на којима се разматрају Извештаји о раду Министарства убудуће позивају и представници ЈП ,,Путеви Србије“.

 У даљем току седнице Одбора уследила су питања у вези са пругом Ваљево-Лозница односно зашто тај пројекат до данас није завршен и зашто је избор директора ,,Железница Србије“ АД дуго трајао.

 Мирољуб Јевтић, саветник у Министарству, одговорио је да су се 2013. године руска и српска страна договориле да се компонента Ваљево - Лозница замени компонентом Стара Пазова - Нови Сад. Међутим, приликом дводневне радне посете (маја месеца о.г.) министра спољних послова Русије Сергеја Лаврова Србији вођени су разговори о наставку аранжмана са руским кредитом, а Министарство саобраћаја, грађевинарства и инфраструктуре је предложило да се из тог кредита заврши пројекат Ваљево -Лозница. Комплетна пројектна документација је плаћена ЦИП-у, тако да радови на овој деоници могу да отпочну. Директор ,,Железнице Србије“ АД је изабран 15. јануара 2015. године, а тренутно је актуелна реформа железнице, посебно је наглашено да је за три месеца у овој години урађено више него у претходне две деценије.

 У дискусији су учествовали народни посланици: Драган Јовановић, Милутин Мркоњић, Бранка Бошњак, др Владимир Орлић и Вучета Тошковић.

 На крају расправе Одбор за просторно планирање, саобраћај, инфраструктуру и телекомуникације је, једногласно, одлучио да прихвати Извештај о раду Министарства грађевинарства, саобраћаја и инфраструктуре за период фебруар – април 2015. године.

Друга тачка дневног реда - **Разматрање представки на предлог радне групе Одбора**

Известилац Радне групе Одбора, др Владимир Орлић, је обавестио присутне да се Радна група Одбора образована за разматрање представки састала и размотрила седам пристиглих представки и одлучила следеће о даљем поступању:

* Притужба Ивана Дамњановића из Љубовије на рад Министарства грађевинарства и урбанизма, број 07-566/15, биће прослеђена Министарству грађевинарства, саобраћаја и инфраструктуре;
* Иницијатива Пословног удружења кабловских оператера за оснивање новог Јавног предузећа које ће управљати постојећом кабловском телекомуникационом канализацијом, којом тренутно управља Телеком Србија а.д, број 345-676/15, биће прослеђена Министарству трговине, туризма и телекомуникација на даље поступање;
* Представка Славише Илића из Обреновца у вези штете од поплава, број 07-709/15, биће прослеђена Градској општини Обреновац;
* Имајући у виду да су исте Примедбе Уније послодаваца Србије на Нацрт закона о оглашавању, број 011-810, поднете и надлежном Одбору за привреду, регионални развој, трговину, туризам и енергетику под бројем 011-717/15, изјашњавање о овој представци препустићемо наведеном надлежном одбору:
* У вези Представке Радислава Стојановића, број 351-3848/09, биће упућен допис подносиоцу;
* Примедбе Катедра за геодезију и геоинформатику Грађевинског факултета у Београду на одредбе Закона о државном премеру и катастру, број 952-1122/15, биће прослеђене Министарству грађевинарства, саобраћаја и инфраструктуре.

На крају излагања др Владимир Орлић је обавестио Одбор да је на основу члана 194. Пословника Народне скупштине, а имајући у виду Захтев Борислава Јанковића, број 360-521/15, поднео Одбору за уставна питања и законодавство Предлог за доношење аутентичног тумачења члана 17. Закона о одржавању стамбених зграда о чему ћемо обавестити и подносиоца.

Одбор је, једногласно, одлучио да прихвати предлоге Радне групе за поступање поводом сваког поднеска.

Трећа тачка дневног реда–Р а з н о

Поводом ове тачке дневног реда није било предлога ни дискусије.

**\***

**\* \***

На седници је вођен тонски запис.

Седница је закључена у 12.00 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић